कुछ लोगों की खुमारी अभी उतरी नहीं, अफसर उनसे डरें : सीएम
विधानसभामें मुख्यमंत्री वसुंधरा राजे ने गुरुवार को पूर्व मुख्यमंत्री अशोक गहलोत का नाम लिए बिना उन पर जोरदार निशाना साधा। राजे ने कहा कि हमारी सरकार जमीनी स्तर पर काम कर रही है। कुछ लोग प्रदेश के विकास को रोक नहीं पाए तो अब अधिकारियों और कर्मचारियों को धमकाने और डराने में लग गए। उनकी सूची बनाने की धमकी दी जा रही है। लगता है कि कुछ लोगों की सत्ता की खुमारी अब तक नहीं उतरी है। मुख्यमंत्री ने कर्मचारियों और अधिकारियों को आश्वस्त किया कि वे डरें नहीं, सरकार उनके साथ है। वे पूरी निष्ठा, लगन और ईमानदारी से काम करें ताकि एक सशक्त राजस्थान का निर्माण हो सके। राजे ने कहा कि बुधवार को सदन में हंगामा हुआ। हमें पता था कि यह हंगामा क्यों किया गया। विधायक जोगाराम जयनारायण व्यास विवि में हुई अनियमितताओं का मुद्दा उठाने वाले थे। जिसकी आंच दूर तक जाती। इसलिए जानबूझकर हंगामा खड़ा किया गया। ताकि वो मुद्दा गायब हो जाए।
लेकिन यह मुद्दा इतनी आसानी से गायब होने वाला नहीं है।
पूर्व मुख्यमंत्री गहलोत ने यह कहा था
पूर्वमुख्यमंत्री अशोक गहलोत ने 19 फरवरी को बयान दिया था कि जो अधिकारी सरकार के इशारे पर काम कर रहे हैं, ऐसे अधिकारियों की हम सूची तैयार कर रहे हैं। हमारी सरकार आने पर ऐसे अधिकारियों को बख्शा नहीं जाएगा।
प्रदेश कांग्रेस कार्यालय में पत्रकारों से बातचीत करते हुए उन्होंने कहा था कि हम ऐसे अधिकारियों की सूची तैयार कर रहे हैं, जो किसी के दबाव में आकर सही से कार्य नहीं कर रहे हैं। उन्होंने कहा कि हमारी सरकार आने पर उन्हें बख्शा नहीं जाएगा। वहीं जो लोग ईमानदारी से काम कर रहे हैं, हम उनका हौंसला बढ़ाएंगे।
hin_Deva hin_Deva hin_Deva hin_Deva hin_Deva hin_Deva